text: 39-årig mand ramt af flere skud gennem vindue
  17 januar 2017 kl. 08.39
  En 39-årig mand mand blev sent mandag aften ramt af flere skud, da han opholdt sig i sit hus på Storegade i Hatting vest for Horsens.
  En mand blev mandag aften omkring klokken 22.30 ramt af flere skud i benet ved en skudepisode ved et hus på Storegade midt  i Hatting.
  I første omgang var Sydøstjyllands Politi tilbageholdende med oplysninger - ud over at bekræfte, at skud-episoden havde fundet sted.
   Steen Edeling, politiinspektør, Sydøstjyllands Politi.: "Vi undersøger om den sårede eller andre beboere i huset har konflikter kørende, der kan udløse en så drastisk reaktion"
  Tirsdag formiddag oplyser politiinspektør Steen Edeling, der linjechef for Sydøstjyllands Politis efterforskningsafdeling, at den 39-årige mand er ramt af tre til fire skud i benene. Ofret er indlagt på sygehuset til behandling og er uden for livsfare, selvom han er noget medtaget.
  - Vi er i gang med tekniske undersøgelser og afhøringer i Hatting. Vi kender ikke motivet endnu - men undersøger om den sårede eller andre beboere i huset har konflikter kørende, der kan udløse en så drastisk reaktion, siger politiinspektør Steen Edeling til TV SYD.
  
  Ved du noget om skyderi i går aftes i Hatting ved Horsens? Ring 114. Vi takker på forhånd #politidk
  
  